SKRIFTLIG FORESPØRGSEL E-0349/01

af Garrelt Duin (PSE) til Kommissionen

(13. februar 2001)

Om: Blodproprisiko for flypassagerer på lange flyrejser (økonomiklassesyndromet)

Det at flyve på økonomiklassen, hvor pladsen er trang, er farligere end hidtil indrømmet. Under lange flyrejser kan blodet samle sig til propper i benene som følge af den begrænsede bevægelsesfrihed. Resultatet kan være livsfarlige blodpropper. Specielt på økonomiklassen, hvor afstanden til sædet foran som regel er på under 80 cm, er risikoen for sundhedsskader særlig høj. Derfor taler man også om økonomiklassesyndromet. En undersøgelse, som britiske medicinere har gennemført, viser det forfærdende resultat, at der blot i Storbritannien hvert år dør op til 2 000 passagerer som følge af økonomiklassesyndromet.

Kan Kommissionen på den baggrund oplyse:

- hvilke yderligere fakta hhv. statistikker herom der foreligger på europæisk plan?

- hvorledes den bedømmer den nuværende situation, og hvad den i givet fald agter at gøre?

- om den agter at revidere de tekniske normer for den civile luftfart, hvad angår afstanden mellem sæderne?

- om der er noget retsgrundlag for at få behandlet eventuelle skadeserstatningskrav over for flyselskaberne?

- om flyselskaberne vil få juridisk pligt til allerede på flybilletterne at gøre opmærksom på risikoen for blodpropper?

- om der er lignende problemer i forbindelse med lange busrejser?

Samlet svar afgivet på Kommissionens vegne af Loyola de Palacio på skriftlige forespørgsler E-0151/01, E-0155/01, E-0191/01, E-0233/01, E-0349/01 og P-0353/01

(15. marts 2001)

Kommissionen er i høj grad opmærksom på den seneste tids rapporter om og udviklingen på området dyb venetrombose (DVT) i forbindelse med forholdene i flykabiner, og den tager passagerernes bekymring yderst alvorligt. Den har gennemgået en række forskellige rapporter, herunder navnlig den, der er udarbejdet af Select Committee on Science and Technology i Det Britiske Overhus.

På grundlag af en foreløbig vurdering heraf har Kommissionen ikke fundet noget virkelig hold i de ekstreme påstande om helbredsmæssige risici i forbindelse med flyrejser. Dog tager Kommissionen faren for helbredsmæssige risici særdeles alvorligt, navnlig risikoen for DVT, så meget mere, som der kun foreligger utilstrækkelige data om forekomsten af denne lidelse.

Kommissionen har derfor som første skridt sendt et brev til formændene for hhv. sammenslutningen af europæiske luftfartsselskaber (Association of European Airlines), den europæiske organisation af regionale luftfartsselskaber (European Regions Airlines Association) samt den internationale charterflysammenslutning (International Air Carrier Association), og anmodet disses medlemmer om at træffe de nødvendige forebyggende foranstaltninger med hensyn til DVT. I denne skrivelse er flyselskaberne blevet opfordret til at handle hurtigt med henblik på at mindske risikoen ved at informere passagererne, allerede når disse reserverer rejsen eller bestiller billetter, om de pågældende risici, om prædisponerende faktorer samt om forebyggende foranstaltninger, som skal træffes før længere flyrejser, og rådgive dem, når de er kommet om bord i flyet, om hvad de kan gøre for at mindske risikoen for blodpropper.

En række luftfartsselskaber har allerede på eget initiativ indført pre-boarding warnings og/eller in-flight advice (brochurer, videoer, magasiner i flyet, der indeholder øvelser og henstillinger om, hvad der bør gøres eller undgås osv.)

Dernæst drejer det sig om at nå frem til en afbalanceret vurdering af helbredsrisikoen. Kommissionen vil snarest muligt nedsætte to forskellige ekspertgrupper, den ene om følgerne af DVT, den anden om luftkvalitet og flykabineforhold. De vil omhyggeligt gennemgå den eksisterende forskning og drage deres konklusioner på grundlag heraf med hensyn til helbredsrisici, behovet for yderligere forskning samt de forholdsregler, som de forskellige involverede aktører bør træffe.